贈孫郎中
作者：郭祥正
朝代：宋

paragraphs: 江潮夜漲北風惡，雙櫓喜逢溪岸泊。
桂陽史君賢故人，借問慇懃吏來數。
浮橋傾危暗難渡，靜枕不眠聽曉角。
平明自笑僕乘無，破帽赤髯行踸踔。
袖持漫刺前起居，屢歎窮愁手頻握。
嬰兒連死瘦妻卧，病骨尚遭讒喙喙。
壯志消盡同寒灰，生事無涯委藜藿。
男兒有命何足論，斗酒貰衣評舊學。
愛君新篇溢千楮，突兀寒宵見南嶽。
龍蛇千丈老松杉，霹靂一聲揮電雹。
豈宜偃蹇處郎曹，固合透迤步臺閣。
天子聰明繼堯舜，廟堂論道皆伊霍。
拔茅連茹收時才，尺寸高卑應不錯。
君馳亨路鶚横秋，我困汙泥龜縮殻。